khistorydata/jeongjo-sjw-relations huggingface dataset:
정조 14년
前承旨洪義榮書啓臣敬奉聖敎馳往傳諭于西部盤石坊古巡廳契議政府左議政蔡濟恭所住處則以爲臣之向日一箚顧其心則雖或妄附愚忠以其辭則難免自歸臆逆爲人臣而陷此罪科其得免嶺海金木寧有是理聖度天大一味包涵十行勘斷嚴於鈇鉞而畢竟恩罷特屈典憲臣逬出城闉席蒿旅舍日夕所願惟在於遄彼當律千萬夢寐之外忽承復拜相職之命繼而恩敎誕降開釋備至承宣儼臨至命偕入臣神精惝怳方寸戰掉恨不得鑽地以入也噫臣事君無狀噤默取容何嘗效知無不言之義而殿下在臣則濫加奬詡在聖躬則有若自歉此固臣惶愧欲死之端而至若不知予甚矣之敎臣雖萬萬死罪抑有可以仰覆者今之知殿下者臣則以爲莫臣若也殿下政令事爲莫不一偱於理古人曰惟明主可以理奪夫討亂賊嚴隄防天下之理無出於此則臣以知殿下深故欲以理奪之至再至三而不知止焉今迺以不知予誨責諄諄臣於此不勝抑鬱慙恨之至雖然臣之難進之義已痼之疾有非數行書啓所可悉者謹當收召精魂構上一疏以冀仁天之俯賜哀憐亟許遞免而已臣旣承偕來之命姑爲仍留之意敢啓答曰知道大臣以陳疏附奏勢將待宣批更事敦迫而鼎席之久曠有關朝體旣敍復收之後出而視事不可暫時遲延爾須更傳虛佇之意可也
정조 14년
柳戇以吏曹言啓曰京畿都事金熙朝仍任事命下矣金熙朝方在不敍之中何以爲之敢稟傳曰待敍用仍任可也
정조 14년
李敏采以戶曹言啓曰卽接廣興倉所報則判府事兪彦鎬自七月至十一月合五朔祿俸終不領受十二月朔祿牌亦不出給云何以爲之敢稟傳曰更爲輸送
정조 14년
李儒敬以賑恤廳言啓曰因傳敎宣傳官領付濟州柑子進上領來監官姜渭尙等一十七名回糧米各三斗式考例分給之意敢啓傳曰知道
정조 14년
柳文養以兵曹言啓曰依下敎表文舊本陪來義州府尹徐邁修帶率軍官尹沃捉致拿入發問目嚴棍取招問目內表文事體何等至重則所當往復巡營無論守令邊將定差員齎奉以來事理當然而焉敢以幺麽褊裨使之陪送乎事之駭然莫此爲甚汝矣身陪來委折毋隱直告則所供內表文舊本自使行所初以麟山僉使定差員齎奉上送矣未及發程之前承文院關文適到而自灣府陪奉以來事有所知委故府尹依該院關辭使矣身齎奉上送而到巡營以此緣由亦爲歷告反貼草料罔夜上來此外無他可達之事云矣敢啓傳曰觀此裨供灣尹事亦不可專諉之不察該院關文中自灣府陪來云云定差員自在其中然以其有自灣二字有此擧行之做錯然則罷職過矣該府尹爲先越俸五等設令關辭分明爲道臣者一邊枚報一邊定差員可也豈敢任其灣府所爲乎道臣加施越俸二等之典該裨放送大抵事關體貌雖細事不可闊略況外方體貌尤有自別者乎孰云該伯稍解事例乎令廟堂行會嚴飭可也
정조 14년
柳文養以兵曹言啓曰本曹草記阿耳加德神光平南四鎭邊將作爲久勤窠事批旨內允至於神光平南在遞付之輩所失雖不過遞付窠之不付亦有異於實職之無故作散然此輩之不得守令察訪者以此窠爲歇脚之所今若移此屬彼近於五月爐渠輩求之雖不渴急失之能無悵然乎且以設官之本意言之久勤差送之法卽百年前後新創之事也遞付之式不知爲幾百年此所以草記批答之姑爲留中者也大抵許多窠陞作之後窠窄安得不然及今變通在所不已阿耳加德事依施古群山之爲邊地誠如重臣言不緊甚矣水操則虞候往領亦無不可安興之還作亦近銷刻而罷鎭時大臣筵稟定式未知爲可民弊旣如許窠闕欲釐正何嫌銷刻兩窠亦爲久勤窠又若萬戶事卿之筵奏甚有意見此則更爲指一草記可也事命下矣萬戶中移作久勤之窠他無可合處而只有西水羅權管一窠陞爲萬戶恐合事宜而且聞咸鏡道道臣帥臣俱兼水軍節度使至於水軍邊將則只是造山浦萬戶一窠云旣有水軍則只以一邊將爲管轄者揆以事面誠極苟艱西水羅權管今旣陞作萬戶定以水軍邊將而該鎭在於江海初交之處彼船之往來瑟海者摠由此過極是要衝之地比諸造山事體尤別不可以久勤差送以宣薦遞付窠中代登萬戶相換以爲差送之地何如傳曰允
정조 14년
李儒敬以備邊司言啓曰果川新作路治道之役役鉅功煩況値冬節其所息肩除弊之方詳問周諮論理草記事命下矣外邑民情有難遙度關問道伯使之探察民願邑情論理牒報矣卽見京畿監司金憙所報則枚擧果川縣監洪大榮牒報以爲本縣新作路殆近二十里而役處無非鑿山推石石築補土而今則所餘者只是橋梁隱溝其外役處三四日內庶幾畢役民情皆願終始專當而南泰嶺作路雖已完役本以石山一經潦雨則必無形止每年修治永使果民專當則誠有偏勞之歎自明年以後南泰嶺治道依例分定鄰邑竝力修治事永爲定式則可爲除弊之道未了役處及橋梁隱溝竝以募軍例給價使役則亦爲息肩之方爲辭矣果川治道今旣垂畢則民人之自願終始不欲以他邑間之者不特誠意可嘉人情固應如此依其願使之畢役而橋梁隱溝及未了役處竝以募軍例給價使用則庶可以仰紓九重軫念之聖意以此分付至於南太嶺明年以後治道分定鄰邑事果民雖勞居在本境鄰邑雖近係是他界捨彼取此終不無遠近主客之理固雖別爲定式而況治道之役以儲置米會減便成近來不易之令甲本邑之民設令每年擔當亦不爲無價使役鄰邑分定一款不可許施之意一體分付何如傳曰以果邑至殘之力今番治道不但力鉅工繁因前伯之知委矇矓以致旣修改爲云今年工費須拔例劃給官無自備之弊民有蒙惠之道況畿營之措置物力所以備園幸之需以此嚴飭該道勿拘新定之式一從所入會減至於來頭治道用鄰邑民丁事決難許施爲果民不顧鄰邑之弊可乎以此意分付可也
정조 14년
李儒敬以訓鍊都監言啓曰今此親臨柑製試取時因兵曹節目集賢門軍十名軍餉色軍二十名把摠李琦鉉哨官兪鉉商率領挾輦侍衛金虎門軍九十五名哨官劉孝澤銅龍門軍九十五名把摠金致五哨官徐泰秀率領排立雜人一切嚴禁事畢後各還直所而竝待標信擧行之意敢啓傳曰知道
정조 14년
李儒敬以御營廳言啓曰今此親臨柑製試取時依兵曹節目集春營入直軍五十名內除營直五名實四十五名該入直哨官丁麟泰率領排立事畢後還爲入直而待標信擧行之意敢啓傳曰知道
정조 14년
兵曹啓目粘光陽縣監張宅基等矣軍兵試射戰器什物俱係詰戎之政則各邑鎭常時未能鍊習亦不着意修改以致不中之居多執頉之夥然竝推考警責罪各杖八十收贖竝只公罪施行何如奉敎依允爲旀尹光顔元永胄尹芮基段功減一等金就大段功議各減一等李禹圭段議減一等爲良如敎
정조 14년
庚戌十一月二十七日辰時上御重熙堂入格儒生入侍時右承旨李敏采右副承旨洪義榮假注書鄭尙愚記注官金良倜金鳳顯幼學李素進士徐俊輔生員李顯東洪大協進士任顯常生員金處巖吳慶元幼學朴宗喆以次進伏訖上曰儒生之未及待令者幾人乎義榮曰二人矣上曰戶工曹郞廳持賞格入侍賤臣承命出回奏曰戶工曹郞廳未及待令矣上曰承旨何不申飭乎仍命書榻敎曰當該戶工曹郞廳拿處命儒生進前素等以次進前各奏姓名讀試券訖命頒賜紙筆墨頒賞訖命儒生先退素等以次退出命書榻敎曰軍士房承旨同副承旨入侍賤臣承命出傳左副承旨申耆同副承旨柳文養進伏訖上曰兵曹判書入侍賤臣承命出與兵曹判書金文淳偕入進伏訖敎文淳曰久勤邊將事果何以定之耶文淳曰姑未停當矣上曰從速停當後草記可也命敏采書傳敎曰鼎席一空已至多日廟務之委積猶屬節目間事國體朝象寧容一味若是大臣之責任在於君德之成就其言雖近臆逆其心出於無隱前左議政蔡濟恭敍用又命書傳敎曰前左議政蔡濟恭復拜相職又命書傳敎曰前言豈有深意乎卿則效知無不言之義予未能言無不從予方自咎何有於卿然卿之一箚再箚至於三箚一節深於一節無意於將順此則卿之不知予甚矣旣往何須云云目今中書無視事之大臣庶務委積朝象叢脞此時此任寧或一味瘝曠況今臘日大享將躬薦于太室誓戒在不遠駿奔之節卿先董正卿須安心勿辭卽日入城仍卽肅命事遣承旨傳諭朝於偕來命書榻敎曰左議政偕來承旨右副承旨進去又命書榻敎曰大臣下批政事當日爲之命書傳敎曰左議政兼管諸司都提擧之任竝仍任上曰承旨房仍左承旨爲軍士房出榻敎命退諸臣以次退出
정조 14년
庚戌十一月二十七日未時上御重熙堂右副承旨入侍時右副承旨申耆假注書南履翼記注官金良倜金鳳顯以次進伏訖上曰表文事體何等至重而以帶率軍官齎來事甚可駭灣尹則本院請罪可也耆曰今將爲之矣命書傳敎曰園所火巢當初定界果軫民弊未免草草所見圓好然後道里亦得均適卿依向筵而差使員眼同定界形止狀聞事下諭于水原府使差員以振威縣令差定擧行事亦令畿伯知悉命退承史以次退出
정조 14년
行都承旨柳戇坐行左承旨洪文泳坐右承旨李敏采坐左副承旨李益運未拜肅右副承旨申耆坐直同副承旨李洪載坐直注書李海隣病一員未差假注書南履翼仕直趙台榮仕事變假注書李元八仕
정조 14년
申耆啓曰大司憲李度默未肅拜執義李周顯掌令申史澳柳河源持平崔重圭申俱在外監察茶時之意敢啓傳曰知道
정조 14년
申耆啓曰來初一日輪對日次矣敢稟傳曰爲之
정조 14년
傳于申耆曰左承旨實病供劇非可論云許遞前望單子入之待下批牌招察任
정조 14년
申耆啓曰校理李殷模副校理李晴修撰申馥在外玉堂上下番俱空已至多日事甚未安未差之代政官牌招開政差出待下批仍卽牌招以爲推移入直之地何如傳曰允
정조 14년
有政吏批判書吳載純進參判閔鍾顯參議曺允大竝牌不進行都承旨柳戇進以李秉喆爲獻納鄭萬始爲副校理尹序東爲修撰李洪載爲大司成朴壽亨爲敦寧判官尹𣇍爲監察赤梁僉使全昌盛今加嘉義兩年無弊領運加資事承傳
정조 14년
有政兵批判書金文淳禁軍錄試射進參判蔡緯夏未肅拜參議柳文養入直進參知趙雲紀病右副承旨申耆進副護軍單李健秀副司直申大升洪義榮尹行任李益運徐瀅修沈煥之竝單付同知單李儒敬
정조 14년
鄭尙愚奉命在外代以趙台榮爲假注書
정조 14년
前承旨李儒敬書啓臣敬奉聖批馳往傳諭于西部盤石坊古巡廳契議政府左議政蔡濟恭所住處則以爲臣瀝血陳章恭俟兪音卽者承宣儼臨傳宣聖批悶臣愚昧則至煩開導之敎憐臣疾病則俾便調將之方職名之不賜鐫改雖極愕然失圖聖恩之去益隆摰不知何以爲報以首頓地淸血交逬臣何敢更提私義仰煩天聽而第伏念十行辭旨雖出匪怒臣之妄懷過慮言不知裁之罪於是乎益無所逃席藁旅次依前待勘而已惶隕踧踖不知所達云矣臣旣承偕入之命姑爲仍留之意敢啓傳曰知道卿何邁邁乃爾城鑰爲卿姑留近侍送自直次以若眷遇有若恩禮行不竢駕卽卿目下眞境不在多言卿須體悉事更以偕來承旨傳諭期於卽日入城仍與隨往京第明當更有敦勉矣
정조 14년
前承旨李鼎運書啓臣敬奉聖諭馳往傳諭于西部盤石坊古巡廳契議政府左議政蔡濟恭所住處則以爲臣恩批之下情踪惶蹙冒上附啓席藁俟勘於夢想之外近侍之臣衝夜來臨宣之以十行恩綸而城鑰之姑留旣出常格駕屨之不俟諭以眞境臣是何人當此禮遇驚遑感激不暇他顧今方扶舁病軀還入城闉謹當收聚神精申控血懇以冀仁愛之天俯賜矜念矣云矣臣旣承隨往之命仍爲隨往之意敢啓傳曰知道
정조 14년
傳于申耆曰兵曹堂上前望單子入之待下批牌招察任
정조 14년
兵曹堂上前望軍子入之參判蔡緯夏參議柳文養落點
정조 14년
申耆啓曰臣與同副承旨柳文養伴直矣纔已移職伴直無人左副承旨李敏采所當牌招入直而拘於廳規不得請牌何以爲之敢稟傳曰偕來承旨許遞與未差之代前望單子入之待下批牌招察任
정조 14년
承旨前望單子入之李洪載李益運落點
정조 14년
傳于李敏采曰承旨房仍右副爲軍士房
정조 14년
以全羅水使卞至健狀啓拯活人命人良人金世龍等褒賞一事令該曹稟處事傳于李洪載曰大抵拯活人命其功甚重加資之典法意亦好然而虛實相蒙屑越無比數十年來拯活賞典可謂無端廢却已違存羊之義反涉因噎之歎此所以向有申飭者觀此狀辭實跡若此邑報可徵何惜一資亦何待回啓竝特施賞加之典以示朝家重人命之意事回諭
정조 14년
以平安監司沈頤之狀啓拯活人命人折衝崔載圭等賞典令該曹稟處事傳于李洪載曰大抵拯活人命其功甚重加資之典法意亦好然而虛實相蒙屑越無比數十年來拯活賞典可謂無端廢却已違存羊之義反涉因噎之歎此所以向有申飭者觀此狀辭實跡若此邑報可徵何惜一資亦何待回啓竝特施賞加之典以示朝家重人命之意事回諭
정조 14년
以平安監司沈頤之狀啓義州人金明著上言勿施其罪狀勘治事傳于申耆曰令該曹關問其時灣尹中可問處論理回啓
정조 14년
申耆以禮曹言啓曰來十二月十三日宗廟臘享大祭親行時同日永寧殿依例遣大臣行祭事知委何如傳曰允
정조 14년
申耆以禮曹言啓曰來十二月十三日宗廟臘享大祭親行時省牲省器之節依例以親臨磨鍊擧行乎敢稟傳曰親行磨鍊可也
정조 14년
刑曹啓目平壞囚康乭男之獄更加嚴訊期於取服之意分付道臣何如判付啓更令推官別出意見反復於貌稽言聽之際如得一分疑端卽爲論理報來後狀聞後稟處後仍卽決放俾免獨漏之歎事分付道臣爲良如敎
정조 14년
左議政蔡濟恭疏曰伏以臣所犯者臆逆之罪也所被者薄罷之罰也以罰視罪輕重太不相襯此蓋我聖上股肱視臣隨事曲恕不忍施之以當施之律也臣逬出都門泣追愆尤殆將一望于玆矣臣罪何其日積聖度何其天大日夕惶殞之中亦不無自以爲幸于中者倘蒙我殿下因此譴罷使旣斥之身不復近脩門之內以卒前後再生之澤則臣可以戴罪銜恩舁還畿甸莬裘以畢無多餘景區區此願神明監照復拜相職之命又何爲而降自天也此固臣命卒之秋撫躬歎悼謂之何哉第以國事言之輔相之任興替所係而臣之尸素中書倏已三載以朝象則泮渙益添以紀綱則紊亂益甚以民生則困瘁益加以至廊廟簿書之遵例酬應者亦皆漫不分頭緖似此歇後早宜斥退以幸民國況今其罪已著其職已罷而掩覆有若薄物細故收召有若非此莫可上而累則哲之明下而致物情之駭臣之惄焉憂歎奚直爲一身準擬之狼狽失圖也且念殿下之復以臣置之三事者非欲苟榮臣身也或意其乃心王室以圖萬一涓埃之報也臣愚死罪竊以爲今日之裨補王室無過於嚴懲二字刀削無壞隄防而已殿下雖以臣之不知殿下至煩責敎而臣則以知殿下之心明言於昨日附啓之中矣六行半刀割臣之罪固不容於誅而殿下若因是而痛加警惕不底頻復之悔則今而後不復將順之敎更無所施豈不休哉若或不然則設令臣冒進於今日恩命之下後日之不能將順大則金木小則嶺海必無幸矣臣之顚沛非敢自恤而孤負殿下再授之恩僨國事而虧臣分將無所不至百爾思量初不如不入之爲愈也臣方以惶蹙之情負乘之愧乞免於殿下之前而敢效憂深思遠之義覶縷至此雖以殿下之仁愛安敢望察其愚而恕其罪也且臣近値冬候陡嚴衰骨不能抵敵宛轉旅次百病侵凌坐臥須人氣息如縷雖非情踪旬月之內萬無起勤之望終若去就關心添作別症以致溘然不起則我殿下愛之欲生之心必不如是玆敢涕泣哀籲於仁覆之天伏乞聖慈俯賜矜念亟寢復授相職之命仍治臣前後罪犯以幸國事以肅朝綱千萬幸甚答曰省疏具悉卿懇卿於臆逆二字不思懲羹之戒反更以形跡無幾微方來未然之過慮隱度若是煩縷者切爲卿深慨之卿自卿予自予卿月斯邁予日斯征區區此心屋漏在彼夫豈有多語疏中附陳誠如卿辭遜之說殊庸悶慮調息之節旅次齟齬必不若卿第卿須安心勿辭卽日入城俟少間出肅仍傳曰此批答更以偕來承旨傳諭期於偕入
정조 14년
庚戌十一月二十八日午時上御重熙堂同副承旨入侍時同副承旨柳文養假注書鄭尙愚記注官金良倜金鳳顯以次進伏訖上命讀公事書判付訖命書榻敎曰王大妃殿進御加味正氣散一貼煎入又命書榻敎曰偕來左承旨進去偕來進去前承旨退去偕來進去承旨許遞前望單子入之待下批牌招察任仍命退承史以次退出
정조 14년
行都承旨柳戇病行左承旨洪文泳坐右承旨李敏采坐直左副承旨李益運坐右副承旨申耆坐同副承旨李洪載坐直注書李海隣病一員未差假注書南履翼仕趙台榮仕直事變假注書李元八仕
정조 14년
李洪載啓曰大司憲李度默牌招啓辭未下執義李周顯掌令申史澳柳河源持平崔重圭申俱在外監察茶時之意敢啓傳曰知道
정조 14년
傳于申耆曰當該中官拿處
정조 14년
李洪載以兵曹言啓曰今此宗廟朔祭獻官前承旨李鼎運塡差而時無職名令該曹口傳付軍職何如傳曰以偕來進去之承宣差祭前所未聞身在偕來所亦豈齋宿乎當該銓官從重推考捧納承旨推考其委折令政院査實以啓以參判差祭使卽齋宿後受香可也
정조 14년
庚戌十一月二十九日申時上御重熙堂右承旨入侍時右承旨李敏采假注書趙台榮記注官金良倜金鳳顯以次進伏訖上曰王大妃殿進御加味正氣散依前方一貼煎入出榻敎命書公事判付訖命退承史以次退出
정조 14년
行都承旨柳戇坐行左承旨洪文泳坐右承旨李敏采坐左副承旨李益運坐直右副承旨申耆坐同副承旨李洪載坐直注書李海隣病一員未差假注書南履翼仕趙台榮仕直事變假注書李元八仕
정조 14년
李洪載啓曰明日乃是小寒自明日日暖間視事頉稟之意敢啓傳曰知道近來視事無端不稟今忽入頉稟何也後勿如是可也
정조 14년
申耆啓曰備邊司郞廳來言今日實廳日次而左議政未肅拜不得來會云矣敢啓傳曰知道
정조 14년
申耆啓曰大司憲李度默牌招啓辭未下執義李周顯掌令柳河源申史澳持平崔重圭申俱在外監察茶時之意敢啓傳曰知道
정조 14년
傳于李洪載曰禮房承旨馳詣宗廟景慕宮奉審摘奸以來
정조 14년
申耆啓曰副校理鄭萬始時在京畿廣州地經筵入番事緊斯速乘馹上來事下諭何如傳曰允
정조 14년
柳戇啓曰査實以啓事命下矣査問于吏曹參議曺允大則以爲臣儱侗迷暗奉職無狀致煩査啓之命惶懍震越罔知攸措大抵享官實差有頉則以預差改付標自是不易之典例自本曹擧行故李鼎運除拜承旨之後意謂以預差改付標昨夕李鼎運之以尙在偕來所之意送人相報之時亦以必已改付標回答而日已薄曛未及問知於本曹矣初昏時忽伏承草記批旨嚴截之敎臣始知有草記之擧矣蓋祭官付軍銜草記每自本曹循例爲之初不來告於堂上故臣雖不得聞知而何敢以襲謬之例謂以故常而諉諸下吏乎享官事體至爲嚴重而昏劣之致矇然不察臣罪至此萬殞猶輕伏地戰恐不知所達云査問于前承旨李鼎運則以爲臣待罪騎堂時見差宗廟朔祭獻官而伊日移除承旨旣承偕來之命故再昨夜以後連在大臣家近處依幕不敢擅歸私次則享官自在公頉而或慮銓曹之未及詳知昨日以此往復於吏議臣則意以爲該曹之依例付標而已至於依前塡差草記付軍職則實是意慮之外若知該曹之不卽變通請付軍銜則臣豈不言送政院以爲趁卽入稟之地乎此外無他可達之辭云矣敢啓傳曰知道下吏之不告堂上先呈草記雖曰曹中謬例莫重獻官以不爲齋宿在偕來所之人不卽改付標甚至有夜中付軍銜之草記當該堂上越俸一等享吏嚴治事分付可也
정조 14년
申耆啓曰校理李晴金翰東副校理鄭萬始申馥修撰金方行副修撰權坪俱在外修撰尹序東牌不進罷職傳旨今方捧入而玉堂上下番俱空已至多日事甚未安未差之代政官牌招開政差出待下批仍卽牌招以爲推移入直之地何如傳曰允
정조 14년
以吏曹參議曺允大牌不進罷職傳旨傳于李洪載曰只推每政必以違牌爲事極爲駭然京職如厭之欲往外邑乎仁川府使除授當日辭朝時任府使遞付京職近來遞付之類以司果磨勘永不擧論於實職流來銓格雖曰掃地以有實職者公然爲無故作散之人而不以爲難事之無謂莫甚於此此後遞付必以實職移付雖無口傳之命以口傳擧行雖有承傳之積滯亦必先用遞付然後用承傳如是而又或違越政院察勘事載之該房故事以存銓曹舊規
정조 14년
以入直內禁將番單子傳于李洪載曰在外之窠今日政改差差出
정조 14년
有政吏批判書吳載純進參判閔鍾顯差祭參議未差同副承旨李洪載進以李貞運爲副校理李勉兢爲大司成再政以申光祜爲平市令掌樂主簿單洪喜榮
정조 14년
以平市令望單子傳于李洪載曰何官不宜久任而況廟宮官員乎陞六之時因此窠仍用詞訟亦有筵敎則吏判之每政輒欲移職果何意義判書吳載純從重推考此望筒勿施更爲擬入
정조 14년
兵批判書金文淳進參判蔡緯夏入直參議柳文養參知趙雲紀病右副承旨申耆進以李宅永爲內禁將副司直單李貞運
정조 14년
李洪載啓曰校理李晴金翰東副校理申馥鄭萬始修撰金方行副修撰權坪俱在外修撰尹序東傳旨未下副修撰李貞運差祭玉堂上下番俱空已至多日事甚未安未差之代今日政差出待下批仍卽牌招以爲推移入直之地何如傳曰差祭玉堂許遞政官待開門牌招開政可也
정조 14년
以仁川府使曺允大肅拜單子傳于李洪載曰亭午除拜過申入來旣厭京職又厭外官何也極爲駭然此單還給施以不敍之典其代令該曹口傳差出承傳承傳豈有若此承傳功勞功勞豈有如渠功勞漣川一擬以其太殘姑置伊後尙不擧論首醫姜命吉見窠擬入仍令當日辭朝
정조 14년
吏曹口傳政事以姜命吉爲仁川府使
정조 14년
以宣傳官射會單子傳于申耆曰計劃不遠來月等講射皆於不多日內畢試而一次則留置以待親試依各年已例而只以單一人爲啓首一次磨勘之習年前已有嚴飭今年亦果以同劃之人多數待令乎設或行首生疏未及聞知尙餘數次使之均劃以待親試事令該廳首知之此後以此載之謄錄若不以多人均劃等待則當依昨年下敎處之亦令廳首知悉
정조 14년
以白喜章囚單子傳于申耆曰放
정조 14년
李洪載以賑恤廳言啓曰今二月二十五日啓下原春監司尹師國西北流民搜訪還送本土啓下判付內以此啓本相準各該本道領受形止後令該廳草記事分付事命下矣今年因特敎四道流民搜訪還送有二條一則宣傳官備邊郞領付也一則自各道各邑隨所得還送也今此判下啓本中流民皆是自各道隨所得還送者故先所宣傳官備邊郞領付後各其道領受形止狀較看憑準則咸鏡道領付爲四十四名而該道領受之數則爲五十二名平安道領付爲三十九名而該道領受之數則爲九十三名原春道領付爲一百二十七名而該道領受之數亦爲一百二十七名黃海道領付爲一百三十二名而該道領受之數則爲二百三十六名矣更取自各道隨所得還送狀與各其邑還接報來之數相準則咸鏡道還送爲五百七十名而該道還接之數則爲一千五百七十四名原春道還送爲四十名而該道還接之數則爲四百四十名黃海道還送爲五百五名而該道還接之數則爲四千三百五十八名平安道還送爲五百八名而該道尙無還接形止報來之矣合而觀之各道領受與還接之數每多倍蓗於領付與還送之數者似是宣傳官備邊郞下去時沿路流丐自願隨往者與各處流民之不由狀報聞風自歸之致而當初因傳敎領付及自各道搜送之數則初無逃失減縮之意敢啓傳曰知道春初領還後還接形止諸道皆已報來關西之尙無皁白者豈非始勤終怠乎似此登聞之事乃爾則自下擧行之節以稍豐而弛心可以推知況道內數邑今年穡事未免獨歉乎又況當年昨年還上竝督之際亦豈更無流離之患乎尙不報來之道伯爲先推考竝與至于今遲滯委折使卽首實狀聞今冬道內各邑以土着居民爲名者雖一夫一婦之遷徙則無論道內他邑與他道他邑若有是弊該守令侍從曾經閫帥人則拿來令王府決杖其外文蔭武守令邊將直自巡營拿致決杖今方分淸南北又分中山江邊又分豐歉各異處或遣繡衣或遣宣傳官或遣備邊郞以考其營邑勤慢民生奠居而昨年該道守令邊將之被拿遞罷項相望也如是之際受困者小民今番則特軫是弊不得不敷示別送廉行之由知此先甲之令萬一有故犯者不用心者焉逭加等之律乎令廟堂拔例措辭嚴飭道帥臣處可也
정조 14년
左議政蔡濟恭疏曰伏以臣之情踪豈有重入城闉之理而二更城鑰之留大是曠絶之恩十行綸綍之宣曲示禮遇之意臣於是感激流涕顚倒承命雖曰身不自有寧不反顧忸泥且況癃殘賤軀耐不得凝沍床席㱡㱡臥起須人束帶趨朝難以時日爲期孤恩負罪生亦何爲噫臣之於殿下義則君臣恩猶父子君之於臣父之於子如有不槪之心其所責敎何可擇發而爲臣與子者但當俯首承聆自訟其罪而已雖然所責之敎苟或少妨於理終不免貽累君父之德則若臣若子默然而任之可乎抑盡誠畢陳以期無過而乃已可乎臣於殿下日昨疏批實有惶愧欲死之心而亦不能無憾於天地之大夫輔相人君之股肱心膂也人旣具體而以心膂爲不干於我以股肱爲不屬於已天下無是理也殿下因臣疏之論逆宗嚴隄防諭之以卿自卿予自予繼之以曰月邁日征殿下何爲以有此敎昔皐陶曰殺帝曰宥如是者至再至三以今觀之帝與皐陶之見若不爲一而書曰俾予從欲以治四方風動惟乃之休此豈非帝舜之以皐陶之見爲合於己之明驗的證耶況曰宥曰殺之時有不同特不過論斷眚災怙縱之類耳苟有王室之逆自干天誅則帝豈以皐陶之曰殺謂可以月邁日征耶伊尹之告于其君也有曰惟尹躬曁湯咸有一德此伊尹之所自道而其言之無少謙讓如此者豈非君臣同德爲千古美事不必讓以不居之治歟苟使湯與尹各自爲德不以爲一則豈可成奄有九有之業而使百代之人仰之爲聖君賢相也哉伊尹聖人也如臣之不及中人萬萬者非敢議到而殿下之德獨不可上追成湯乎殿下旣有成湯之德則固宜誘掖臣敎迪臣或庶幾君臣同德而今乃曰爾征我邁有若棄而外之者然臣雖無足所陳卽此一事決然有難進之義臣若抱玆微見嚴畏泯默終不畢陳於君父之前則君臣父子之道虧矣玆敢瀝血申懇伏乞聖慈亟命鐫削臣相職改卜賢德以追咸有之盛國家幸甚臣民幸甚臣無任云云答曰省疏具悉卿懇過矣過矣無用深看君相雖曰一體特指大義然耳如五官七情之所欲而生於形氣之私者莫或苟同而沕合焉卿欲同而合之其勞且無效殆有甚於反鑑而索其明向批中兩自字有甚棄而外之底嫌乎而征而邁之喩紫陽九淵之膠漆黏好交際猶用之一言而蔽之曰過矣過矣無用深看云爾卿須諒之勿辭安心卽起視事仍傳曰此批答仍令偕來承旨傳諭期於偕入
정조 14년
行都承旨柳戇坐行左承旨李祖承未肅拜行右承旨洪文泳坐直左副承旨李益運坐右副承旨李勉兢未肅拜同副承旨申耆坐直注書李海隣病一員未差假注書南履翼仕直趙台榮仕事變假注書李元八仕
정조 14년
申耆啓曰大司憲李度默牌招啓辭未下執義李周顯掌令申史澳柳河源持平崔重圭申俱在外監察茶時之意敢啓傳曰知道
정조 14년
傳于申耆曰左承旨許遞而未差之代前望單子入之待下批牌招察任
정조 14년
承旨前望單子入之李祖承李勉兢落點
정조 14년
以兼奎章閣直閣望單子傳于柳戇曰番次相妨本職許遞
정조 14년
李勉兢啓曰前檢閱李重蓮洪樂游徐有聞旣已敍用矣左右史不備令該曹口傳付職仍卽牌招入直何如傳曰允
정조 14년
吏曹口傳政事檢閱李重蓮洪樂游徐有聞竝單付
정조 14년
傳于李勉兢曰大臣上疏批答事體何如而注書之近來誤書猶有申飭況承宣乎今始聞之初考原本果然誤書當該承旨爲先從重推考雖以司謁言之以持去之原本相對較準自是前前例則無一辭受來當該司謁令掖庭署嚴加科罪原批更爲書送
정조 14년
以李喆運歲抄單子傳于洪文泳曰何足責蕩條敍用
정조 14년
傳于洪文泳曰承旨持吏兵批歲抄入侍
정조 14년
以京畿監司金憙狀啓陽城縣監尹光碩爲先罷黜其罪狀令攸司稟處事傳于柳戇曰卿若善爲調劑則微事如是引嫌乎且與投印有異焉敢煩聞添一酬應乎體例所在不可仍令勿論罷黜足矣有何更有稟處之罪狀乎況昨午初到之時極意開喩則寧有最後駭擧乎此無異於卿使之爲之雖大於此之罪有指使之跡則指使者反爲首犯焉朝廷體統之扶植卽朝家苦心而此等處膠柱鼓瑟是豈杜後弊之意乎卿則從重推考該縣監歲抄已蒙敍仍任使之當日還官
정조 14년
有政吏批判書吳載純進參判閔鍾顯進參議未差行都承旨柳戇進以李洪載爲吏曹參議徐榮輔爲副修撰陽城縣監尹光碩仍任事承傳
정조 14년
申耆以戶曹言啓曰曹中各樣物種歲末遺在依例別單書入之意敢啓傳曰知道
정조 14년
申耆以兵曹言啓曰今十二月十二日大駕詣宗廟齋宿十三日臘享大祭親行時以何營軍兵隨駕何營軍兵留陣而禁軍及馬步軍幾番幾哨磨鍊乎敢稟傳曰訓局步軍八哨馬軍二哨爲先後厢禁軍三番隨駕城上斥堠外高峰斥堠通路伏兵竝除之留營亦除之禁將率鄕軍二哨騎士一番留陣可也
정조 14년
申耆以御營廳言啓曰本廳前軍色從事官朴基正旣以敍用仍爲差下使之察任何如傳曰允
정조 14년
申耆以壯勇營言啓曰本營哨官之訓鍊主簿遞兒窠遷轉朔數姑無一定之式不可不參量定制而若以二十朔爲限則軍門遞易每致頻數準式箇滿似難期必恐不免無實之歸自今依備邊司郞廳例以十五朔爲限而滿朔數後以依例六品遷轉之意自本營草記啓下知委該曹以爲遵行之地定式何如傳曰允
정조 14년
申耆以舟橋司言啓曰舟橋排設今日畢役之意敢啓傳曰允
정조 14년
前承旨李鼎運書啓臣敬奉聖批傳諭于南部會賢坊二間屛門契議政府左議政蔡濟恭所住處則以爲恩批鄭重安敢更提私義而第中寒毒感挾日彌留雖欲起動萬無自力之望恩敎之下轉益罔措云矣大臣旣不得造朝臣則仍留之意敢啓傳曰知道
정조 14년
庚戌十二月初一日辰時上御重熙堂承旨持吏兵批歲抄入侍時右副承旨申耆假注書趙台榮記注官金良倜金鳳顯以次進伏訖上命耆讀奏歲抄訖命入歲抄點下訖上曰吏兵批歲抄中點下者依例捧傳旨出榻敎命退承史以次退出
정조 14년
行都承旨柳戇坐行左承旨李祖承坐行右承旨洪文泳坐左副承旨李益運坐右副承旨徐瀅修坐直同副承旨李勉兢坐直注書李海隣仕一員未差假注書趙台榮仕直事變假注書李元八仕
정조 14년
藥房提調洪檍副提調柳戇啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 14년
李益運啓曰來初五日朝參日次而以國忌正日相値頉稟之意敢啓傳曰知道
정조 14년
傳于李勉兢曰左副承旨同副承旨入侍
정조 14년
李勉兢啓曰校理李晴金翰東副校理申馥鄭萬始修撰金方行副修撰權坪俱在外修撰尹序東傳旨未下玉堂上下番俱空已至多日事甚未安未差之代政官牌招開政差出待下批仍卽牌招入直何如傳曰允
정조 14년
有政吏批判書吳載純參判閔鍾顯參議李洪載行都承旨柳戇進以張錫胤爲掌令尹羽烈爲修撰李彦祐爲副修撰丁範祖爲大司成權恢爲軍資正洪龍燮爲長陵令李秉模爲知經筵申光祐爲北靑府使曺命集爲沃溝縣監
정조 14년
兵批判書金文淳病參判蔡緯夏入直進參議柳文養參知趙雲紀病左副承旨李益運進副護軍單具世勣李喆運鄭彦衡李運昌副司直單金思穆洪檢申應顯徐鼎修李鼎運呂善亨李漢豐李敬一尹行元洪義浩李敬五李敏采尹東晩曺允大李義綱李夔副司果單李貞運同知單金興澤
정조 14년
李益運啓曰副修撰李彦祐牌不進罷職傳旨今方捧入而校理李晴金翰東副校理鄭萬始申馥修撰金方行尹羽烈俱在外副修撰權坪牌招啓辭未下玉堂上下番俱空已至多日事甚未安未差之代政官牌招開政差出待下批仍卽牌招以爲推移入直之地何如傳曰允
정조 14년
李益運啓曰修撰尹羽烈時在京畿仁川地經筵入番事緊斯速乘馹上來事下諭何如傳曰允
정조 14년
以副修撰李彦祐牌不進罷職傳旨傳于李益運曰許遞
정조 14년
吏批再政以李太亨爲應敎李尙度爲副修撰承文著作二單李寅采閔廣魯
정조 14년
兵曹口傳政事副司果單尹永僖朴崙壽副司正單安廷善沈能迪金達淳
정조 14년
李益運啓曰大司憲李度默牌招啓辭未下執義李周顯掌令申史澳柳河源持平崔重圭申俱在外監察茶時之意敢啓傳曰知道
정조 14년
傳于李益運曰同副承旨許遞前望單子入之待下批牌招察任
정조 14년
以內醫院別付料望單子傳于李勉兢曰醫官之別付料卽畫寫之永付司果當初題給旣出特恩則今爲首醫應帶之窠雖因襲謬而然似此襲謬之例畫寫之永付窠亦有之三廳首醫則特許仍帶固無所妨自第二名從座次仍帶萬萬無意義畫寫之永付窠應付元窠外則所受食者隨時各異醫官何獨異例乎此亦官方宜有釐正此後三廳首醫之別付料各一窠依前例付自第二名若有闕自本院草記稟旨則當觀功勞次第待令久近處分以此定式載之本院謄錄
정조 14년
李勉兢以內醫院提調意啓曰醫官之別付料卽畫寫之永付司果當初題給旣出特恩則今爲首醫應帶之窠雖因襲謬而然似此襲謬之例畫寫之永付窠亦有之三廳首醫則特許仍帶固無所妨自第二名從座次仍帶萬萬無意義畫寫之永付窠應付元窠外則所受食者隨時各異醫官何獨異例乎此亦官方宜有釐正此後三廳首醫之別付料各一窠依前例付自第二名若有闕自本院草記稟旨則當觀功勞次第待令久近處分以此定式載之本院謄錄事命下矣別付料四窠中三窠三廳首醫依前仍帶今此康命吉外任代一窠以何醫官塡差乎敢啓傳曰本廳中待令最久莫如康晉三以康晉三付料可也
정조 14년
李益運啓曰掌令申史澳下諭過限不上來依定式遞差傳旨及禁推捧入之意敢啓傳曰知道
정조 14년
李益運以義禁府言啓曰前掌令申史澳推考傳旨啓下矣申史澳時在全羅道珍山地云依例發遣府羅將拿來何如傳曰待待命拿囚可也
정조 14년
李益運以兵曹言啓曰禁軍來辛亥春夏等祿試射時沒技人別單書入之意敢啓傳曰知道
정조 14년
李勉兢以兵曹言啓曰依下敎吏曹祭享色書吏張繼喆決棍十度之意敢啓傳曰知道
정조 14년
李勉兢以兵曹言啓曰依下敎圖畫署畫員訓長尹在咸決棍五度畫員生徒鄭履恒決棍三度之意敢啓傳曰知道
정조 14년
李勉兢以兵曹言啓曰五衛將咸就仁身病猝重時月之內無望供職呈狀乞遞實病旣如此則不可强令察任忠翊將李光進前任忠淸監營中軍時在任所上來無期宿衛輪番之任不可久曠竝改差何如傳曰允
정조 14년
李勉兢以吏曹言啓曰今此崇陵忌辰祭獻官以前參議尹東晩塡差而時無職名令該曹口傳付軍職何如傳曰允
정조 14년
李勉兢以訓鍊都監言啓曰依下敎龍虎營牢子次知敎鍊官吳光勳決棍十度之意敢啓傳曰知道
정조 14년
李勉兢以忠勳府言啓曰本府書寫忠義衛李應曄瓜滿代嫡長忠義衛姜致周差下依例以假郞廳稱號何如傳曰允今此李應曄爲名者是曾經守衛官而向來召見有承傳者乎然則尙今沈滯於假郞豈重所重之意乎承傳有無問於渠處更爲草記可也李勉兢以忠勳府言啓曰本府假郞廳差下草記傳曰允今此李應曄爲名者是曾經守衛官而向來召見有承傳者乎然則尙今沈滯於假郞豈重所重之意乎承傳有無問於渠處更爲草記可也事命下矣問于李應曄處則以爲戊申五月十二日因下敎入侍時以其沈滯有縷縷下敎而承傳則無之云矣敢啓傳曰令該曹待窠裕卽爲收用仍錄承傳案可也
정조 14년
李祖承以賑恤廳言啓曰西部倉洞契居良人車乭伊今月二十七日夜所居門前得今年生遺棄男兒同里居良女崔召史欲爲收養貧不自食願爲受料告于本部自該部今二十八日牒呈故依節目給料使之乳養之意敢啓傳曰知道
정조 14년
前承旨李鼎運書啓臣敬奉聖諭傳諭于南部會賢坊二間屛門契議政府左議政蔡濟恭所住處則以爲臣情踪之外疾病又劇前後恩敎何等曠絶而宛轉席席無以起動日夕惶隕如添一病卽者聖諭又降深軫鼎席之曠爲慮廟務之滯責之以俟間視事惶悶罔措不省攸爲數日調治如可强策謹當一肅天陛備陳私懇云矣臣旣承偕來之命姑爲仍留之意敢啓傳曰知道
정조 14년
以慶尙左水使狀啓進上靑魚冬至已過而尙不捉得趁未封進惶恐待罪事傳于李勉兢曰勿待罪事回諭
정조 14년
庚戌十二月初二日辰時上御重熙堂左承旨入侍時行左承旨李祖承記事官李海隣記事官洪樂游徐有聞一提學鄭民始以次進伏訖上命讀公事書判付訖民始曰本營所管安岳屯田畓乃是新設之地而傍無他屯每於句檢收稅之際自多難便若與糧餉廳所管長湍鳳山兩屯相換則彼此別無相妨故敢達矣上曰依爲之出擧條命退諸臣以次退出
정조 14년
庚戌十二月初二日辰時上御重熙堂左副承旨入侍時左副承旨李益運記事官李海隣記事官洪樂游徐有聞以次進伏訖上曰右承旨入侍出榻敎賤臣承命出傳右承旨洪文泳進伏仍命書傳敎曰昨見書啓聞有所愼姑不更事敦迫夜來快獲差可否鼎席之久曠不但可悶廟務亦多詢問事卿須俟間卽起視事事更令偕來承旨傳諭期於偕入命退承史以次退出
정조 14년
庚戌十二月初二日申時上御重熙堂右副承旨入侍時右副承旨徐瀅修假注書趙台榮記注官許鞏金鳳顯以次進伏訖上曰王大妃殿進御加減六和湯停止加味六君子湯自今日一貼式限五貼煎入出榻敎命書傳敎曰承旨房仍右承旨爲禮房命退承史以次退出
정조 14년
行都承旨柳戇坐行左承旨李祖承坐行右承旨洪文泳坐直左副承旨李益運坐直右副承旨徐瀅修坐同副承旨李勉兢坐注書李海隣仕直一員未差假注書趙台榮仕事變假注書李元八仕
정조 14년
李勉兢啓曰大司憲李度默牌招啓辭未下掌令張錫胤未肅拜執義李周顯掌令柳河源持平崔重圭申俱在外監察茶時之意敢啓傳曰知道
정조 14년
傳于李勉兢曰來待諸臣入侍
정조 14년
傳于洪文泳曰右承旨入侍
정조 14년
傳于李勉兢曰同副承旨入侍
정조 14년
庚戌十二月初三日辰時上御重熙堂右承旨左副承旨同副承旨入侍時右承旨洪文泳左副承旨李益運同副承旨李勉兢假注書趙台榮記注官金良倜金鳳顯以次進伏訖上曰來待諸臣入侍賤臣承命出與原任提學吳載純檢校直提學李秉模抄啓文臣尹永僖等偕入進伏上曰抄啓文臣至於三十二人之多一番受講輒致日暮丙丁舊選當於今年講製畢後減下今下策題其各務爲製進可也仍命永僖讀奏策文題訖上曰諸文臣退處闕內各司製呈而夜當宣饌預令知悉可也命退諸臣以次退出
정조 14년
庚戌十二月初三日午時上御重熙堂右副承旨入侍時右副承旨徐瀅修記事官李海隣記事官洪樂游徐有聞判府事徐命善一提學鄭民始以次進伏訖命善曰日寒甚酷聖體若何上曰一樣矣命善曰王大妃殿氣候何如上曰一樣矣命善曰惠慶宮氣候何如上曰一樣矣命善曰元子宮伏想日就岐嶷下情不勝懽忭矣上曰近果好在矣上曰卿之病勢果何如命善曰犬馬之疾日漸癃痼積違天陛無任耿結適當是日獲登前席區區欣幸不可勝達矣上曰卿之衰老如此誠爲悶然命善曰耿耿一念惟在於昵近耿光而癃病如此此後此日之登筵恐難自期矣上曰頃日請對是何爲也命善曰伊日處分實是萬萬過中之事也求之往牒殆亦未聞萬姓波蕩四方驚惑焦惶罔措餘悸尙存都民不知大駕所向逆宗至入臥內以至慈殿不待儀衛出宮之境古今天下寧有是事乎臣於伊時病在殊域而未暇顚仆之是顧直欲溘然於卽地蒼黃赴闕攀輿力爭而旣未能挽天心反速嚴譴誠萬萬惶懍而亦何可以被譴之故退處私次不爲求對於擧國齊討之時乎是故冒死請對仰陳血懇期於得請欲被方命之誅於事過之後矣誠意淺薄未能孚格至有付處之命故臣等不得退去矣上曰卿何如是不復是說可也命退諸臣以次退出
정조 14년
行都承旨柳戇坐行左承旨李祖承坐直右承旨李益運坐左副承旨徐瀅修坐直右副承旨李勉兢坐同副承旨尹行任未肅拜注書李海隣仕直一員未差假注書李垿仕事變假注書李允行仕
정조 14년
藥房提調洪檍副提調柳戇啓曰節屆隆冬寒事轉甚伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如元子宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 14년
前承旨李鼎運啓曰大臣今方簉朝臣則仍爲隨來之意敢啓傳曰知道
정조 14년
李勉兢啓曰大司憲李度默掌令張錫胤未肅拜執義李周顯掌令柳河源持平崔重圭申俱在外監察茶時之意敢啓傳曰知道
정조 14년
傳于柳戇曰大臣入侍
정조 14년
大司成前望單子入之洪文泳落點
정조 14년
李益運啓曰玉堂上下番俱空已至多日事甚未安副修撰權坪自鄕上來云卽爲牌招入直何如傳曰允
정조 14년
趙台榮改差代以李垿爲假注書
정조 14년
李元八差祭代以李允行爲事變假注書
정조 14년
李益運啓曰應敎李太亨牌不進罷職傳旨今方捧入校理李晴金翰東副校理鄭萬始申馥修撰金方行尹羽烈俱在外副修撰權坪牌招啓辭未下副修撰李尙度傳旨未下玉堂上下番俱空已至多日事甚未安未差之代政官牌招開政差出待下批牌招入直何如傳曰允
정조 14년
以江華留守薦望傳于李勉兢曰首擬者宥還未久副是曾經末亦外任遞歸未滿數朔此意令備郞傳之更爲擬入
정조 14년
備邊司薦望以洪秀輔爲江華留守
정조 14년
兵曹口傳政事御營大將單李漢豐
정조 14년
李益運啓曰新除授御營大將李漢豐卽爲牌招傳授命召何如傳曰允
정조 14년
以應敎李太亨牌不進罷職傳旨傳于李勉兢曰許遞
정조 14년
以副修撰李尙度牌不進罷職傳旨傳于李勉兢曰許遞
정조 14년
有政吏批判書吳載純參判閔鍾顯進參議李洪載式暇行左承旨李祖承進以成德雨爲副應敎成種仁爲副修撰申光升爲懿昭墓守衛官
정조 14년
兵批判書金文淳參判蔡緯夏參議柳文養病參知趙雲起入直進左副承旨徐瀅修進副司直申耆副司果李彦祐單付
정조 14년
李益運啓曰玉堂上下番俱空已至多日事甚未安副校理鄭萬始自鄕上來云卽爲牌招入直何如傳曰允
정조 14년
李勉兢啓曰玉堂上下番俱空已至多日事甚未安修撰金方行自鄕上來云卽爲牌招入直何如傳曰允
정조 14년
傳于徐瀅修曰坐直承旨入侍
정조 14년
徐瀅修以禁衛營言啓曰去夜初更量幼學任璣姜聖恒本營巡邏被捉而係是士子令該曹依律勘處之意敢啓傳曰昨日泮題設行儒生之犯夜事勢固然特竝放送若此則柑製亦已侵夜而何不執捉乎今番非賜第之科卿家人不爲觀光故出曁艶之心捉敲推之士卿事節節難處矣
정조 14년
領敦寧洪樂性箚曰伏以惟我聖上孝篤承禧誠切明禋太室臘享又有躬祼之命小大群情孰不欽頌讚歎哉第伏念大冬嚴沍達宵將事易致受損之節而前月廟宮之享隔日而連行親祼聖體觸冒亦已多矣況近日寒氣殆是挽近所無保護之節尤宜倍加愼重矣奧自命下之初伏不勝區區憂慮之忱竊欲仰請還寢而日字尙遠不敢率爾惟自憧憧一念默冀寒威之少弛今焉誓戒隔夜栗烈之氣一直不解則臣何敢徒懷嚴畏一向泯默乎蓋帝王之孝異於匹庶儻聖明深念祖宗付托之重克軫聖躬保嗇之方是誠聖孝之大者若其拜跪祼薦之禮豈非至敬至重而猶屬疏節矣伏願益加三思亟寢親享之命無貽殿宮之惟憂特副臣民之顒祝千萬幸甚臣擬於今日力疾詣闕進參於藥院候班仍請登對仰陳微忱矣本症之外重添寒感浹旬彌劇氣息澟綴奄奄床笫實無寸地蠢動之望玆敢倩人構箚伏枕仰籲闕禮虧分之罪益無所逃恭俟威罰之遄降以安賤分焉取進止答曰省箚具悉卿懇冬享値陵謁未果爲臘享又豈可命攝且予勞攘寒節勝於暖候卿等之稔知則何如是縷縷煩請耶況于宮躬將烝祀以情以文廟祼之親薦尤所固然卿須諒之未參候班安用辭爲亦冀安心愼攝仍傳曰此批答遣史官傳諭
정조 14년
庚戌十二月初四日辰時上御誠正閣左議政入侍時左副承旨李益運假注書趙台榮記事官李重蓮徐有聞左議政蔡濟恭以次進伏訖濟恭進前奏曰日間聖體若何上曰一樣矣濟恭曰王大妃殿氣候若何上曰一樣矣濟恭曰惠慶宮氣候若何上曰一樣矣濟恭曰元子宮氣候何如諸節益臻充實乎上曰凡百大體夙就去晦日又能輾體慈心以是慰悅尤極欣幸矣濟恭曰從此行步亦當不遠尤切慶幸矣上曰去夜之雪挽近初有卿年至耆耉其或屢見否濟恭曰今此盈尺之雪臣亦罕見而聞諸老農言則夜雪朝晴果是大登之兆云預切欣幸矣上曰今年雖云豐歲論以生穀或不及古庚戌云明年年事從此可驗矣濟恭曰生穀則雖如聖敎穡事豐登八路同然此則無異古庚戌矣且聞民情爲慮來歲擧思儲穀市直則雖不賤下災患則可以預備此誠尤幸矣上曰大抵自卿作相後穡事連登似不無燮理之效也濟恭曰如臣不似何可近似於今下聖敎乎上曰亦不無此箇底理矣濟恭曰太廟親享方有成命聖念之夙宵憧憧臣等誠不勝欽歎萬萬而第今時値隆冬寒事栗烈此際達宵將事聖躬必多受損群下憂慮之忱何可勝達乎且聖人之大孝亦不在於親祼伏望亟加三思特寢成命焉上曰洪領敦寧箚批已悉予意而況今年異於他年廟享一未親行其在情禮當復如何顧今寒事稍緊百官軍兵之弊非不曲念而今番親享之命決難還寢矣如可已之卿等之請豈不勉從乎濟恭曰臣不但姿性魯莽見今筋骸無餘萬無自力於具瞻之職近日國事實有叢脞之歎伏願亟卜賢補以備鼎席是臣區區之望也上曰鼎席未備雖甚可悶見今朝著亦無其人何以枚卜乎濟恭曰顯隆園火巢不可不及今改定界限而民田之或入其中者勢將優給價直其所拮据不宜少緩嶺南南倉錢一萬兩使之從速輸送以爲補用之地何如上曰依爲之出擧條濟恭曰義州漂民出送事盛京咨文出來矣以前頭使行別伸謝悃之意依例撰出回咨正書安寶後定禁軍騎撥下送灣府使之傳給鳳城以爲轉致盛京之地何如上曰依爲之出擧條命退諸臣以次退出
정조 14년
庚戌十二月初四日初更上御重熙堂坐直承旨入侍時行左承旨李祖承記事官李海隣記事官洪樂游徐有聞以次進伏訖上命書傳敎曰在外大司成許遞前望單子入之又命書傳敎曰今番泮儒應製以日昨柑製多未及於懸題時也賦作則果有可意諸券而箋作則以題難之故文亦澁無一合作不得已以八十券竝置次上同等雖欲頒賞不可不更試然後可定座次令成均館箋次上人皆令明日待令賦入格儒生亦令待令事分付上曰承旨前望單子入之待下批待開門牌招察任出榻敎命退承史以次退出
정조 14년
行都承旨趙宗鉉坐行左承旨李祖承坐右承旨李益運坐直左副承旨徐瀅修坐右副承旨李勉兢坐同副承旨尹行任坐直注書李海隣仕直一員未差假注書李垿仕事變假注書李允行仕
정조 14년
徐瀅修啓曰副修撰權坪昨於門鑰已下之後承牌來詣闕外欲呈上疏云故本院以門隙呈疏例不得捧入之意言及矣不待上疏之停當徑先退去以致牌去來之經夜遲滯事未前有不可無警從重推考何如傳曰允
정조 14년
大司成前望單子入之柳戇落點
정조 14년
尹行任啓曰假注書李垿時無職名令該曹依例付軍職冠帶常仕何如傳曰允
정조 14년
李勉兢啓曰合辭連日闕啓事甚未安今日政新除授臺諫待下批牌招未肅拜大司憲李度默一體牌招何如傳曰允
정조 14년
徐瀅修啓曰玉堂上下番俱空已至多日事甚未安校理李晴自鄕上來云卽爲牌招入直何如傳曰允
정조 14년
以副應敎成德雨副校理鄭萬始修撰金方行牌不進罷職傳旨傳于徐瀅修曰俱有情勢許遞今日政差出
정조 14년
以承旨望筒傳于尹行任曰曾經都承旨中除年老衆所共知實病以在京無故人擬入待下批牌招察任
정조 14년
有政吏批判書吳載純參判閔鍾顯參議李洪載進右承旨李益運進以崔陽羽爲長寧殿令金一衡爲平安都事趙宗鉉爲都承旨李太亨爲副應敎林道浩爲副校理李尙度爲修撰江華留守單洪秀輔
정조 14년
兵批判書金文淳進參判蔡緯夏入直參議柳文養參知趙雲起病同副承旨尹行任進以南正周朴泂爲五衛將李宗海爲忠翊將副護軍李太亨副司直丁範祖副司果李尙度竝單付
정조 14년
以忠淸監司鄭存中狀啓洪州鎭逃禍賊漢白太成等過限未捕該鎭營將洪龍運罪狀令攸司稟處兵使金麟瑞罪狀令廟堂稟處事傳于尹行任曰幺麽兩囚不卽限內捉納則如許官長將焉用哉罷黜後拿致營門嚴棍懲勵保授該鎭待捉納後以爲狀啓放送之地又或過限拿致嚴棍雖以兵使言之旣有竝與兵使處分之命則焉敢不能申飭乎亦爲罷職卿亦推考事回諭
정조 14년
兵批再政以李儒敬爲忠淸兵使
정조 14년
以獻納李秉喆牌不進罷職傳旨傳于李勉兢曰差祭則許遞口傳付軍職
정조 14년
李勉兢啓曰玉堂上下番俱空已至多日事甚未安今日政新除授玉堂待下批竝卽牌招以爲推移入直之地何如傳曰允館門長鎻請牌與開政酬應甚疲矣此後玉堂違牌勿爲呼望在外及衆所共知情病人許遞今日政以在京無故人差出待下批一體牌招推移入直
정조 14년
吏批再政以李百亨爲校理金熙采爲副校理李貞運爲修撰韓光植爲副修撰
정조 14년
以副修撰成種仁牌不進罷職傳旨傳于李勉兢曰只推更爲牌招
정조 14년
庚戌十二月初五日辰時上御重熙堂同副承旨入侍時同副承旨尹行任記事官李海隣記事官洪樂游徐有聞以次進伏訖上曰政官牌招開政出榻敎命書傳敎曰成均館堂上率入格儒生來待上曰大司成前望單子入之待下批牌招察任出榻敎命書傳敎曰大臣批答體重前後申飭何如而領敦寧箚批誤以寒却勝於暖候書出以致今日微稟請改之擧寧有如許事體乎承宣之傳書忽用賦句尤爲駭然當該承旨罷職命退承史以次退出
정조 14년
庚戌十二月初五日午時上御熙政堂儒生應製入侍時行左承旨李祖承左副承旨徐瀅修同副承旨尹行任假注書李垿記事官洪樂游徐有聞知成均鄭民始同成均金文淳禮曹判書李秉模直閣徐榮輔待敎沈象奎以次進伏訖上命書傳敎曰泮儒更試出於勸奬之意殿庭親試事體自異況連日兩試乎表居首進士李致薰賦居首幼學洪大然給二分三上幼學尹愼進士李日煒三中幼學南公轍權中倫杜萬馨李光顯趙道宇等七人各給一分三下進士任履周成海應生員李光輔李弘達進士李翼幼學任禹常等六人各正音通釋一件賜給次上幼學李志淵李德懋進士尹永吉李光顯申龜朝幼學尹之敬進士洪履鼋韓䎘姜履元尹愭徐有鎭幼學趙道寬進士權燁申光軾柳遠鳴幼學蔡弘遠嚴琦宋之庠李寧載李載績進士鄭東簡尹玄錫李鍾夏幼學洪致榮沈澳等二十五人各內下紙一卷賜給皆令明日親受事分付成均館上曰諸生如皆待令卽爲入場可也諸生入庭訖上命揭表賦題於東西庭仍爲頒紙訖上曰侍衛退去承旨輪回入來可也上還內諸臣以次退出
정조 14년
庚戌十二月初五日四更上御仁政殿受誓戒入侍時行都承旨趙宗鉉行左承旨李祖承右承旨李益運左副承旨徐瀅修右副承旨李勉兢同副承旨尹行任記事官李海隣假注書李垿記事官洪樂游徐有聞一提學鄭民始檢敎直提學李秉模直閣徐榮輔待敎沈象奎以次侍立上具遠遊冠絳紗袍乘輿出協陽門肅章門入仁政門至降輿所贊儀唱降輿上降輿詣版位贊儀唱四拜訖讀誓文官陞自東階讀誓文訖左通禮跪啓禮畢啓請還內上乘輿出仁政門入肅章門協陽門還內諸臣以次退出
정조 14년
行都承旨趙宗鉉坐行左承旨李祖承坐右承旨李益運坐左副承旨徐瀅修坐右副承旨李勉兢坐直同副承旨尹行任坐直注書李海隣仕直一員未差假注書李允行仕事變假注書李泰熙仕
정조 14년
李勉兢啓曰行副司直姜彝正掃墳下直旣呈肅單不爲入來事體所在極爲未安原單子勿施推考警責何如傳曰故例凡於大享親行時有敬依之判下則諸臣由單例不得捧入雖捧之自吏曹有鄕居侍從申飭上來塡差祭官之草記近來凡事多不遵古似此微事亦然甚以不爲下去乃反請推政院事極爲駭然當該承旨爲先推考此啓辭勿施
정조 14년
李垿差祭代以南惠寬爲假注書
정조 14년
南惠寬在外代以李允行爲假注書
정조 14년
李允行陞付代以李泰熙爲事變假注書
정조 14년
傳于李勉兢曰判堂連呈辭單姑難行公云時囚議讞皆令次堂擧行齋戒相値以草記爲之事分付
정조 14년
傳于徐瀅修曰陞庠試取褒貶坐起勿拘齋日爲之事分付
정조 14년
傳于李益運曰右承旨左副承旨率入格儒生入侍
정조 14년
以監軍單子傳于李勉兢曰懸頉兵郞汰去口傳差代
정조 14년
吏曹口傳政事以朴吉源爲兵曹佐郞
정조 14년
尹行任以兵曹言啓曰新除授忠淸兵使李儒敬戶奴呈狀內矣上典老父宿病沈重又添毒感左右扶將實難暫時離捨情理所迫萬無赴任之望云閫帥重任不可久曠情理旣如是則勢難强令赴任今姑改差何如傳曰允
정조 14년
傳于尹行任曰忠淸兵使改差之代令該曹口傳差出向來承傳豈可踰此歲以崔家承傳兩人中擬入事分付
정조 14년
兵曹口傳政事以崔景岳爲忠淸兵使
정조 14년
庚戌十二月初六日辰時上御重熙堂入格儒生入侍時右承旨李益運左副承旨徐瀅修同副承旨尹行任記事官李海隣記事官洪樂游徐有聞以次進伏訖上曰入格儒生以次呼名使之進前分給試券及賞格仍爲誦奏所作可也諸生等進前奏姓名各誦其試券上敎尹愼曰爾之所作是層述六耶愼曰然矣上曰所做非不善作而文體但欠異衆後則勿爲如是可也敎蔡弘遠曰爾之文筆與家庭之體有異何不效嚬耶敎任禹常曰爾是任珹之孫乎禹常曰然矣上曰爾叔則寓居水原應製時連爲呈券而爾則在京之故不得觀光耶禹常曰然矣上曰今有應製之命爾家則異於他家以爾叔率下卽爲下往趁限入去以此筵敎傳于本倅仍納券可也命諸生退出有一儒生立於庭中上曰問其姓名可也行任曰南瀷云矣上命進前瀷進前上曰爾之近族誰也瀷曰南涑之弟矣上曰本榜則李瀷爲之而爾則誤認而入來矣仍命入瀷之試券親書次上敎曰旣爾入來故特書次上又給一券紙爾其知悉可也命退諸臣以次退出
정조 14년
行都承旨趙宗鉉坐行左承旨李祖承坐右承旨李益運坐直左副承旨徐瀅修坐直右副承旨李勉兢坐同副承旨尹行任坐注書李海隣仕直一員未差假注書李允行仕事變假注書李泰熙仕
정조 14년
藥房提調洪檍副提調趙宗鉉啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此竝稟答曰知道慈殿慈宮氣候一樣卿等不必入侍矣
정조 14년
李勉兢啓曰大司憲李度默未肅拜執義李周顯掌令柳河源持平崔重圭申俱在外掌令張錫胤呈辭監察茶時之意敢啓傳曰知道
정조 14년
徐瀅修啓曰來十一日輪對日次而臘享大祭齋戒相値頉稟之意敢啓傳曰知道
정조 14년
傳于李祖承曰爲園幸設舟橋聞橋邊晝停大次以鷺梁李承默世居之家定之買而葺治且聞於筵臣此故相李陽元郊亭而卜居於鷺梁自號以鷺渚有至今傳稱之事蹟云取見遺集果然昔在宣廟朝廷議有岐貳之漸惟故相獨立不偏倚宣廟嘉之嘗夜覿前席命觴用作歌以賜之有鴉黑鷺白之句其居其號蓋云托意於此今其亭舍屬于公家而無記舊之擧是豈仰述賜歌之寵遇亦有違於先朝乙酉起想於此亭特命賜祭宣諡之聖意令主家知此意別購一亭於其傍無廢舊觀仍以題扁許令移揭
정조 14년
以兵曹各岐久勤書入別單傳于尹行任曰安興之還作久勤窠若不各別擇送又或如前數遞其弊將若前年過守令之限及不堪任之類切勿差遣事定式載之久勤冊使新入之兵判亦皆知之加德伐登亦依此施行其中安興之數遞專由於稅船護送事也邊將異於守令其不用心之罪勘治決棍勝於罷職此後邊將護送地方則臭載者不用心之律以拿致巡營從重決棍定式施行事令廟堂分付戶惠廳及禁府仍又行會邊將護送所管諸道因此思之數遞之弊守令倍甚於邊將民邑受困豈比一鎭利害乎不用心之律堂上及侍從守令依定式罷職堂下代以決杖準還餉居末例似好此是因邊將事一時驟思者如是定式果無掣肘之端乎亦令廟堂與戶惠堂商確便否仍具意見論理草記
정조 14년
兵曹以李儒敬爲御營中軍
정조 14년
趙宗鉉啓曰吏曹郞廳來言臺諫有闕政事取稟傳曰當日爲之
정조 14년
有政吏批判書吳載純參判閔鍾顯參議李洪載進行都承旨趙宗鉉進以柳匡天爲獻納李頤祥爲左尹李顯秀爲禮曹佐郞李聖龜爲監察李義福爲義禁府都事李承默爲厚陵參奉
정조 14년
兵批判書金文淳病參判蔡緯夏入直進參議柳文養參知趙雲起病同副承旨尹行任進副護軍李儒敬成德雨副司直金翰東申馥鄭萬始副司果尹羽烈金方行權坪竝單付
정조 14년
尹行任以禁衛營言啓曰本營中軍洪和輔騎士將李光沂身病甚重勢難察任改差何如傳曰允
정조 14년
兵曹以申大謙爲禁衛中軍
정조 14년
李勉兢以義禁府言啓曰時囚議讞皆令次堂擧行齋戒相値以草記爲之事命下矣保放罪人田文顯韓光濟李潤謙柳心源鄭學畊任聖說李晉秀金魯永等依例還囚而田文顯韓光濟李潤謙柳心源鄭學畊任聖說李晉秀等傳敎內古人雖有牽裾斷鞅排闥之事牽亦有許多般斷亦有許多般排亦有許多般雖在倉卒煩擾之時紀綱不可不顧再昨出宮時大臣閣臣之遮道爭請也一隊弓鞱之輩雜入其間行言責之事在其時出令不過郊館之行大臣卿宰雖非言責異於庶僚先事之慮亦或一道而渠輩焉敢若是無嚴乎兵判纔已拿入以警其不能檢飭之罪而渠輩尋常處之國綱之外大有關於後弊兵曹拘留別軍職等竝令兵判郊館開坐時重棍仍送禁府勘以當勘之律以聞罪取考律文則大明律衝突儀仗條有曰凡車駕行處若在郊野之外其文武百官非奉宣喚輒入儀仗內者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣田文顯韓光濟李潤謙柳心源鄭學畊任聖說李晉秀等各杖一百收贖告身盡行追奪放金魯永傳旨內爲親上言亦可謂之四件外事乎訟理之如此如彼姑捨是本事則戚里家田土也堂上則戚臣之妻娚也況縱隷於外邑任其行惡乃爾以右袒僚堂之心猶不敢全諱事實曰以所着之笠毁損則其所作挐足爲明證老婆之爲其子挽救之際致傷勢所似然不致命幸耳大抵近來無論此戚家他戚家騰揚太過肆氣之漸每切隱憂際此聞此以洪㝡榮之無識麤悖心常悶然者決知有干囑此等豪橫之習須從露處這卽嚴懲舊戚里之不悛者新戚里之學習者亦庶知戒至於亞堂之頻除詞訟以其初除時不無名稱故也後叨不及初叨治聲變爲疵政果然有此僨誤令該府施以受托聽訟縱隷虐民之律罪及刑曹啓目判付內以亞堂言之名出於呼籲者原情設令事實相左理當自引況身在一曹借口僚堂難掩幻互之跡而晏若無所干循例着名於參坐之席以此啓目無難登徹放恣莫甚參判金魯永可謂兩罪俱發此罪竝以勘律之意分付該府罪取考律文則大明律囑托公事條有曰凡諸色人等囑托公事當該官吏聽從事已施行者杖一百名例有曰虐害良民者加常人罪一等不應爲條有曰凡不應得爲而爲之事理重者杖八十名例有曰二罪俱發以重者論大典通編推斷條有曰犯私罪杖一百以上之罪決杖告身盡行追奪雜令條有曰王府決杖者代以金贖矣金魯永從重論杖一百加一等杖六十收贖告身盡行追奪忠淸道洪州牧龍谷驛徒一年定配而以傳旨及判付內辭意具罪目依例發遣府書吏押送配所何如傳曰允功議區別減等定配收贖可也
정조 14년
李勉兢以義禁府言啓曰田文顯李潤謙柳心源任聖說李晉秀韓光濟鄭學畊等各杖一百收贖告身盡行追奪金魯永杖六十收贖告身盡行追奪徒一年定配照律草記批旨內功議區別減等定配收贖可也事命下矣田文顯七代祖潤任聖說七代祖錪扈聖原從功臣李潤謙五代祖枝馨寧國原從功臣柳心源七代祖珩宣武原從功臣李晉秀七代祖舜臣宣武功臣竝功減一等各杖九十收贖奪告身四等金魯永杖六十徒一年定配收贖告身盡行追奪而韓光濟鄭學畊無功議云矣敢啓傳曰知道
정조 14년
庚戌十二月初七日辰時上御重熙堂同副承旨入侍時同副承旨尹行任記事官李海隣記事官洪樂游徐有聞以次進伏訖上命書傳敎曰翰林之預備逐日仕進自是故事今日適因入侍始知之近來入不待漏出不隨鑰甚至昨今公然不爲仕進如有實故則陳疏請由可也焉敢無端在家乎由前由後壞館規自渠爲之檢閱李重蓮爲先削職令該府拿處館規成誦慣洽後草記捧供勘放本館首吏令該曹過齋後嚴治又命書傳敎曰向於分館時見圈點記意謂適然見漏追知國子分館欲爲下敎而未果新榜趙秀民之拔於槐圈豈成說乎乃父嚴於涇渭乃能自拔比近地處如許樹立擧世之所共知設有眞箇世累累則遠而樹立則近且況無累如彼樹立如此所謂主圈者忽爲此建德執仇之擧而大臣不言言官不論若此不已一部明義幾何不束之高閣及第趙秀民分館以槐院施行當該上正字問名亟施刊削之典分館仍以芸閣施行命退承史以次退出
정조 14년
行都承旨趙宗鉉坐行左承旨李祖承坐右承旨李益運坐左副承旨徐瀅修坐右副承旨李勉兢坐直同副承旨尹行任坐直注書李海隣仕直一員未差假注書車敬鎭仕事變假注書李泰熙仕
정조 14년
徐瀅修啓曰來十一日朝參日次而臘享大祭齋戒相値頉稟之意敢啓傳曰知道
정조 14년
尹行任啓曰御營廳將官來言本廳軍兵日次私習云矣敢啓傳曰知道
정조 14년
徐瀅修啓曰卽伏見咸鏡監司李文源生靑魚生苽魚薦新狀啓則年號五十五年之五字不爲書塡莫重奏御文字如是不察事甚未安推考警責何如傳曰允
정조 14년
李允行差祭代以任㸁爲假注書
정조 14년
任㸁差祭代以車敬鎭爲假注書
정조 14년
傳于李勉兢曰右副承旨入侍
정조 14년
以黃海監司李時秀啓本道內應資老人姓名年歲開錄事傳于徐瀅修曰口傳下批
정조 14년
傳于李勉兢曰坐直承旨入侍
정조 14년
以咸鏡監司李文源狀啓薦新生靑魚生苽魚不得一時擧行惶恐待罪事傳于尹行任曰勿待罪事回諭
정조 14년
平安監司沈頤之狀啓道內各邑流民已還歸未還歸區別成冊上送事判付內啓下備邊司爲旀觀此狀辭事勢雖似然矣至於江界一府素稱弊邑此倅差遣之時意謂有別般陳瘼之擧此伯特除之後亦已有多少面飭之敎而涉春徂夏秋收冬藏依舊是默無言豈蔘極遍野夫夫有笥篋之蓄貯畎畝盡闢家家無甕罌之匱乏而旣減之帳籍增其口數最淆之租案能不白懲於此數者萬一有未蘇未矯之跡則烏在其擇差而申諭之意乎朝家於江民耿耿一念未或少忽凡遇足跡之自西來者輒問是邑民情或曰不知或曰若前苟能蘇矯道內邑宰寧有不知之理而若前云云尤可驗愈往而愈甚矣此伯此倅時若此則後來者孰肯擔着出力乎見今歲色已暮使江民展眉於餞迎之際此政其時適因道狀呼燭申申自本司將此判付申明關飭右項數條然疑之惑竝只漫漶除良從實具意見報來後狀聞事分付爲良如敎
정조 14년
庚戌十二月初八日巳時上御重熙堂右副承旨入侍時右副承旨李勉兢假注書李允行記事官洪樂游徐有聞以次進伏訖上曰右承旨入侍出榻敎賤臣承命出傳右承旨李益運進伏上曰抄啓文臣幾許入來與否知入賤臣承命出回奏曰七人未及來待矣上曰當宣題矣檢校直提學直閣入侍賤臣承命出傳檢校直提學李秉模直閣徐榮輔以次進伏命書傳敎曰春謁園寢還住宿次惓惓於新治民戶裕産足食之政呼宣十行不知蓮燭日屢跋而坐夜向曙又於回鑾之後別下綸音其中一條卽給復之以稅不以役也意謂大有裨益於新後民産近聞度支之臣警咳之說以水民希其第一等之心得無觖鬱之嘆乎大抵給復其例不一有陵復焉有人吏復有孝烈復焉有雜復焉與田稅大同草米等出於土而名以稅者竝蠲爲第一等其次或蠲稅不蠲貢又或蠲貢不蠲雜費層節其多云今於水民用中下等之例則是豈初辛勤之本意乎本府新治民戶給復五百結特依第一等之例擧行卽令廟堂行會該府吏以此傳敎頒布民衆曉然知土無所納惠則偏被之意承命出傳仍諸臣以次退出
정조 14년
行都承旨趙宗鉉坐行左承旨李祖承坐右承旨李益運坐直左副承旨徐瀅修坐右副承旨李勉兢坐直同副承旨尹行任坐注書李海隣仕直一員未差假注書車敬鎭仕事變假注書李泰熙仕
정조 14년
徐瀅修啓曰今日宗廟臘享大祭肄儀第三室執尊閔昌爀第四室捧爼官沈能迪無端不參事體所在萬萬未安所當重勘而本院請推之外無他可施之罰何以爲之敢稟傳曰閔昌爀之有情勢尙可說也亦不可無飭從重推考至於沈能迪所爲萬萬痛駭幺麽如渠孱劣者亦敢取便乎非渠豈無捧爼官爲先移義禁府嚴囚過齋後捧供
정조 14년
傳于徐瀅修曰左副承旨同副承旨入侍
정조 14년
傳于趙宗鉉曰仁川府使朔寧郡守令該曹口傳相換
정조 14년
吏曹口傳政事仁川府使康命吉朔寧郡守任希一相換
정조 14년
以平安監司沈頤之黃海監司李時秀狀啓因今春傳敎鐵箭百五十步以上遠射人等趁臘月上送事傳于尹行任曰明日待令
정조 14년
徐瀅修啓曰今十三日宗廟臘享大祭親祭祭文當爲製進藝文提學鄭民始待明朝牌招何如傳曰允
정조 14년
徐瀅修以弘文館言啓曰本館下番副修撰臣成種仁以宗廟臘享大祭祭官今日議政府肄儀時晝仕出去之意敢啓傳曰知道